RSG hou makietie vir 80 jaar in Afrikaans | Maroela Media
Die nasionale Afrikaanse radiostasie RSG vier vanjaar 80 jaar van Afrikaanse radio.
"Die wêreld lyk in 2017 beduidend anders as in 1937. Toe was kommunikasiemedia beperk en die koms van radio – in Afrikaans – het mense se wêreld verander. Nou is die keuse van media byna onbeperk, maar tog is radio steeds met ons om mense te vermaak, op te voed en in te lig, deesdae oor landsgrense en vastelande heen," het die stasie in 'n verklaring gesê.
Dié feesvieringe begin op 6 Julie om 20:30 met 'n reeks van 13 weeklikse episodes van die "onverskrokke held" Staal Burger.
"Die geheime agent van die 1960's het 'n slag gehad – die ryk pierewaaier met 'n oog vir 'n mooi meisie, vinnige motors en sy opstoppers met die slegte ouens. Staal se manewales saam met sy spannetjie – Willem, Koos en Dada, en soms 'n Doedie – gaan die luisteraars pure plesier gee!"
Buiten vir dié radiostorie, is daar verder ook 'n reeks opdrag- dokumentêre programme wat gedurende September en Oktober uitgesaai word. Dié programme handel grootliks oor die hoogtepunte van sportdekking op die Afrikaanse diens, hoe drama in Afrikaans gevorder het, asook letterkunde- en musiekontwikkeling oor die afgelope 80 jaar. Daar sal ook uittreksels uit baie ander programme van vroeër jare gespeel word.
Die hoofpartytjie van die 80 jaar-feesviering sal op 27 Oktober met 'n spesiale program-aanbieding plaasvind.
Wens tog so hulle wil meer van hierdie soort oud radio programme op potgooi-skakels vir die publiek vrystel. Sal dit so geniet om dit weer te kan luister
Maak ook net soos die ANC en sing net dele van die volkslied.
Luister nie eintlik meer RSG nie-teveel van deelnemers aan besprekingsprogramme kan of wil nie Afrikaans praat nie.